## Odluka o izgledu, obliku, sadržaju i načinu korištenja iskaznice dopunskog zdravstvenog osiguranja

### NN 4/2007 (10.1.2007.), Odluka o izgledu, obliku, sadržaju i načinu korištenja iskaznice dopunskog zdravstvenog osiguranja

# Hrvatski zavod za zdravstveno osiguranje

**233**

Na osnovi članka 12. Pravilnika o uvjetima i načinu provođenja dopunskog
zdravstvenog osiguranja (»Narodne novine« broj 112/06. i 131/06.), članka 17.
stavka 2. Pravila o uspostavljanju i provođenja dopunskog zdravstvenog
osiguranja (»Narodne novine« broj120/06.) i članka 20. stavka 1. podstavka 4.
Statuta Hrvatskog zavoda za zdravstveno osiguranje (»Narodne novine« broj
16/02., 24/02. i 58/03.) Upravno vijeće Hrvatskog zavoda za zdravstveno
osiguranje na 40. sjednici održanoj 20. prosinca 2006. godine donijelo je

## ODLUKU

### O IZGLEDU, OBLIKU, SADRŽAJU I NAČINU KORIŠTENJA ISKAZNICE DOPUNSKOG ZDRAVSTVENOG OSIGURANJA

I. OPĆA ODREDBA

Članak 1.

Ovom Odlukom propisuje se izgled, oblik, sadržaj i način korištenja iskaznice
dopunskog zdravstvenog osiguranja za osiguranike koji su s Hrvatskim zavodom za
zdravstveno osiguranje (u daljnjem tekstu: Zavod) sklopili ugovor o dopunskom
zdravstvenom osiguranju.

II. IZGLED, OBLIK I SADRŽAJ ISKAZNICE

Članak 2.

Naziv iskaznice iz članka 1. ove Odluke glasi:
»DOPUNSKO ZDRAVSTVENO OSIGURANJE«.

Članak 3.

Iskaznica dopunskog zdravstvenog osiguranja iz članka 2. ove Odluke (u daljnjem
tekstu: iskaznica) veličine je 85,6 x 53,98 mm, izrađena je od tvrde plastike,
narančaste je boje s reljefno otisnutim podacima, magnetskom trakom i trakom za
potpis.

Članak 4.

Iskaznica sadrži sljedeća obilježja:
1. NA PREDNJOJ STRANI (LICE ISKAZNICE):
a) otisnuti logotip u crvenoj i plavoj boji i tekst: »HRVATSKI ZAVOD ZA
ZDRAVSTVENO OSIGURANJE« koji je u plavoj boji
b) otisnuti tekst: »DOPUNSKO ZDRAVSTVENO OSIGURANJE«
c) reljefno otisnute podatke:
– broj iskaznice
– ime i prezime osiguranika
– broj područnog ureda Zavoda osigurane osobe iz obveznog zdravstvenog
osiguranja
– šifru police
– rok valjanosti iskaznice (početak i završetak važenja police)
– brojčanu oznaku matičnog broja osigurane osobe u obveznom zdravstvenom
osiguranju
d) stilizirano šahovsko polje
2. NA POLEĐINI ISKAZNICE (NALIČJE ISKAZNICE):
a) magnetska traka s upisanim sljedećim podacima:
– broj iskaznice
– ime i prezime osiguranika
–MBG
– broj područnog ureda Zavoda osigurane osobe iz obveznog zdravstvenog
osiguranja
– šifru police
– rok važenja iskaznice (početak i završetak važenja police)
– adresa osiguranika
– broj pošte, naselje, ulica, kbr.
– broj osigurane osobe Zavoda iz obveznog zdravstvenog osiguranja
b) traka za potpis osiguranika
c) tekst naputka o korištenju i odgovornosti u svezi s upotrebom iskaznice koji
glasi:
»Iskaznica vrijedi uz osobnu iskaznicu, iskaznicu zdravstveno osigurane osobe i
ako je potpisana. Iskaznica prestaje vrijediti istekom roka valjanosti otisnutom
na licu iskaznice, odnosno prestankom statusa osigurane osobe Zavoda.
Korištenje iskaznice nakon prestanka njezine valjanosti predstav­lja osnovu za
kaznenu i materijalnu odgovornost korisnika iskaznice.
Nakon prestanka valjanosti, korisnik je obvezan iskaznicu dostaviti na
poništenje Zavodu.
Gubitak iskaznice korisnik je obvezan prijaviti Zavodu.«
Zavod vodi listu o važećim i nevažećim iskaznicama, te je jedini ovlašten za
prikupljanje podataka i za prijenos obilježja iz stavka 1. točke 1. i 2. ovog
članka na plastičnu karticu, odnosno za izdavanje iskaznice.

Članak 5.

Sadržaj i oblik iskaznice otisnut je uz ovu Odluku i čini njezin sastavni dio.

III. NAČIN IZDAVANJA I KORIŠTENJA ISKAZNICE

Članak 6.

Iskaznicu osiguraniku izdaje Zavod na osnovi sklopljenog ugovora o dopunskom
zdravstvenom osiguranju.
Iskaznicu iz stavka 1. ovog članka Zavod će izdati u roku propisanom Pravilima
uspostavljanja i provođenja dopunskog zdravstvenog osiguranja neposredno ili
putem pravne, odnosno fizičke osobe koja je za osiguranika sklopila ugovor o
dopunskom zdravstvenom osiguranju.

Članak 7.

Osiguranik iskaznicu ima pravo koristiti samo uz predočenje iskaznice
zdravstveno osigurane osobe iz obveznog zdravstvenog osiguranja i osobne
iskaznice.
Osiguranik koji je iskaznicu koristio kad za to nije imao pravo, snosi
materijalnu i kaznenu odgovornost zbog zloupotrebe iskaznice.
Nakon prestanka roka valjanosti iskaznice, osiguranik ju je obvezan dostaviti
područnom uredu Zavoda na poništenje.

Članak 8.

Osiguranik ima pravo koristiti iskaznicu kojoj nije istekao rok valjanosti i ako
mu nije prestao status osigurane osobe u obveznom zdravstvenom osiguranju.

Članak 9.

Gubitak iskaznice osiguranik je obvezan prijaviti najbližem područnom uredu ili
ispostavi područnog ureda Zavoda, te u »Narodnim novinama«.
Osiguranik koji ne postupi u skladu sa stavkom 1. ovog članka snosi troškove
nastale zloupotrebom iskaznice od strane druge osobe.
Troškove nastale zloupotrebom iskaznice u smislu stavka 2. ovog članka snose
solidarno korisnik iskaznice, zdravstvena ustanova, zdravstveni radnik privatne
prakse, odnosno drugi ugovorni subjekt Zavoda koji je Zavodu dostavio račun za
pruženu zdravstvenu uslugu.

Članak 10.

U slučaju oštećenja ili gubitka iskaznice, Zavod će osiguraniku na njegov
zahtjev izdati novu iskaznicu s rokom valjanosti koji je bio naveden u staroj
iskaznici.
Nakon izdavanja nove iskaznice, Zavod je obvezan poništiti oštećenu iskaznicu.

IV. PRIJELAZNE I ZAVRŠNE ODREDBE

Članak 11.

Danom primjene ove Odluke prestaje važiti Odluka o sadržaju, obliku, izgledu i
načinu korištenja iskaznice dopunskog zdravstvenog osiguranja (»Narodne novine«
broj 47/02., 11/03., 161/04., 26/06. i 78/06. – pročišćeni tekst).
Iskaznice dopunskog zdravstvenog osiguranja izdane na osnovi Odluke iz stavka 1.
ovog članka vrijede do isteka sklopljenog ugovora/police dopunskog zdravstvenog
osiguranja.

Članak 12.

Ova Odluka stupa na snagu osmog dana od dana objave u »Narodnim novinama«.

Klasa: 025-04/06-01/411
Urbroj: 338-001-01-06-1
Zagreb, 20. prosinca 2006.

Predsjednik
Upravnog vijeća Hrvatskog zavoda
za zdravstveno osiguranje
**prim.
Stjepan Bačić, dr. med**., v. r.

![](dodatni/350506.GIF)

![](dodatni/350507.GIF)

Odluka, NN 4/2007-233
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)